**Upute za izradu diplomskoga rada**

**I. Osnovne cjeline diplomskoga rada**

Diplomski rad treba sadržavati sljedeće cjeline: sažetak i ključne riječi na jeziku na kojem je rad napisan, uvod, glavni dio i literaturu, i to navedenim redoslijedom. Diplomski rad može sadržavati dodatne sažetke i ključne riječi na jeziku na kojem nije napisan rad.

U sažetku treba opisati sadržaj diplomskoga rada. U uvodu treba sažeto opisati zadatak diplomskoga rada te navesti sadržaj pojedinih poglavlja diplomskoga rada. Glavni dio rada treba podijeliti u poglavlja i točke koje čine određenu logičku cjelinu. Prilozi se obrojčavaju i izdvajaju u posebno poglavlje. Pri navođenju slika, tablica i ostalih podataka preuzetih iz literature potrebno je citirati upotrijebljenu literaturu.

**II. Izgled diplomskoga rada**

* Diplomski rad mora biti pisan u računalnom programu za obradu teksta (npr. Microsoft Word, Open Office Writer i sl.).
* Veličina je stranice A4 (210x297 mm). Rubnice trebaju biti sljedeće veličine: lijeva 25 mm, desna 20 mm, gornja i donja po 25 mm.
* Rad treba pisati fontom Times New Roman veličine 12 točaka uz prored 1,5.
* Slike, tablice i slične sustave treba brojčano označiti. Kratak opis slike stavlja se neposredno ispod slike, a kratak opis tablice iznad tablice.
* Upotrijebljenu literaturu treba popisati abecednim redom, i to u skladu s pravilima odgovarajućega stila citiranja u struci odnosno prema uputama mentora.
* Na literaturu, slike, tablice i ostale sustave u tekstu poziva se u skladu s pravilima odgovarajućega stila citiranja u struci odnosno prema uputama mentora.
* Na prvoj stranici diplomskoga rada treba navesti naziv sveučilišta, fakulteta i puni naziv jednopredmetnog ili dvopredmetnog studija, ime i prezime studenta, naslov diplomskoga rada, naziv vrste rada ispod naslova (diplomski rad), titulu, ime i prezime mentora/komentora/sumentora te mjesto i godinu nastanka rada. Preporučuje se da podatci na prvoj stranici budu napisani fontom Times New Roman, slovima veličine 14 točaka, a da naslov diplomskoga rada bude napisan slovima veličine 16 točaka.
* Na drugoj stranici diplomskog rada treba navesti naziv sveučilišta, fakulteta, odsjeka ili samostalne katedre i puni naziv jednopredmetnog ili dvopredmetnog studija, ime i prezime studenta, naslov diplomskog rada, naziv vrste rada, znanstveno područje, polje i granu iz koje je diplomski rad pisan, titulu, ime i prezime mentora/komentora/sumentora te mjesto i godinu nastanka rada. Preporučuje se da podatci na drugoj stranici budu napisani fontom Times New Roman, slovima veličine 14 točaka, a da naslov diplomskoga rada bude napisan slovima veličine 16 točaka.
* Na trećoj stranici diplomskoga rada treba biti sažetak od 250 riječi i 3 do 5 ključnih riječi (sve na jeziku rada), i to navedenim redoslijedom.
* Diplomski rad treba imati između 30 i 50 stranica ne računajući sažetak, sadržaj, popis literature i priloge.

**Primjer prve stranice diplomskoga rada:**

|  |
| --- |
| Sveučilište J.J. Strossmayera u Osijeku  Filozofski fakultet Osijek  Studij (navesti puni naziv jednopredmetnog ili dvopredmetnog studijskog programa) \_\_\_\_\_\_\_\_\_\_\_\_\_\_\_\_\_\_\_\_\_\_  Ime i prezime  **Naslov diplomskoga rada**  Diplomski rad  Mentor/sumentor/komentor (titula, ime i prezime)  Osijek, godina |

**Primjer druge stranice diplomskoga rada:**

|  |
| --- |
| Sveučilište J.J. Strossmayera u Osijeku  Filozofski fakultet Osijek  Odsjek/samostalna katedra  Studij (navesti puni naziv jednopredmetnog ili dvopredmetnog studijskog programa) \_\_\_\_\_\_\_\_\_\_\_\_\_\_\_\_\_\_\_\_\_\_  Ime i prezime  **Naslov diplomskoga rada**  Diplomski rad  Znanstveno područje, polje i grana  Mentor/sumentor/komentor (titula, ime i prezime)  Osijek, godina |

Odlukom o izmjenama i dopunama Pravilnika o diplomskim radovima i ispitima od 16. prosinca 2015. dosadašnje Upute za izradu diplomskog rada zamijenjene su novim.